“วิทยุการบินฯ” คาดตรุษจีนนี้เที่ยวบินมาไทยลดฮวบ 4% หลังนทท.จีนพุ่งเป้าเที่ยวญี่ปุ่น
"วิทยุการบินฯ" คาดปริมาณเที่ยวบินมาไทยช่วงตรุษจีนปีนี้ ลดลงจากปีก่อน 4% หลังนักท่องเที่ยวจีนเปลี่ยนเป้าหันเที่ยวญี่ปุ่น 
"วิทยุการบินฯ" คาดปริมาณเที่ยวบินมาไทยช่วงตรุษจีนปีนี้ ลดลงจากปีก่อน 4% หลังนักท่องเที่ยวจีนเปลี่ยนเป้าหันเที่ยวญี่ปุ่น
23 ม.ค. 2563

นายสมนึก รงค์ทอง กรรมการผู้อำนวยการใหญ่ บริษัทวิทยุการบินแห่งประเทศไทย จำกัด(มหาชน) หรือ บวท. เปิดเผยว่า แนวโน้มปริมาณเที่ยวบินภาพรวมของประเทศไทยในช่วงเทศกาลตรุษจีน ระหว่างวันที่ 24-30 ม.ค.63 ลดลงจากช่วงเทศกาลตรุษจีนเมื่อปีที่ผ่านมา ราว 3.71% เนื่องจากพบว่านักท่องเที่ยวชาวจีนเปลี่ยนเป้าหมายการเดินทางท่องเที่ยวไปประเทศญี่ปุ่น ขณะที่การเดินทางมายังประเทศไทย ถือเป็นอันดับ 2 ของการเดินทางท่องเที่ยวต่างแดนในช่วงเทศกาลตรุษจีนของนักท่องเที่ยวชาวจีน
โดยช่วงเทศกาลตรุษจีนระหว่างวันที่ 24-30 ม.ค.63 ซึ่งตรงกับวันหยุดราชการของสาธารณรัฐประชาชนจีน จะมีปริมาณเที่ยวบินรวม ทั้งเที่ยวบินระหว่างประเทศ เที่ยวบินภายในประเทศ และเที่ยวบินที่ทำการบินผ่านน่านฟ้าประเทศไทย ทั้งสิ้น 21,199 เที่ยวบิน เฉลี่ยวันละ 3,028 เที่ยวบิน เมื่อเปรียบเทียบกับช่วงเทศกาลตรุษจีนเมื่อปีที่ผ่านมา (วันที่ 4 -10 ก.พ.62) มีปริมาณเที่ยวบินโดยรวมจำนวน 22,015 เที่ยวบิน เฉลี่ยวันละ 3,145 เที่ยวบิน ลดลง 3.71% นับเป็นการชะลอตัวอย่างต่อเนื่องของปริมาณเที่ยวบินในประเทศตั้งแต่ช่วงครึ่งหลังของปี 62 จนถึงปัจจุบัน
ประกอบกับการเปลี่ยนเป้าหมายในการเดินทางของนักท่องเที่ยวชาวจีนไปประเทศญี่ปุ่น ซึ่งจะเห็นได้จากจำนวนเที่ยวบินของจีนที่เดินทางมายังประเทศไทยมีจำนวน 3,261 เที่ยวบิน ในขณะที่เที่ยวบินของจีนเดินทางไปยังประเทศญี่ปุ่นมีจำนวน 3,899 เที่ยวบิน และคาดการณ์ว่าการเปลี่ยนเป้าหมายในการเดินทางไปประเทศญี่ปุ่นของนักท่องเที่ยวชาวจีนจะมีแนวโน้มเช่นนี้ทั้งปี ทำให้ปริมาณเที่ยวบินของจีนมายังประเทศไทยลดลงเป็นอันดับ 2 รองจากการไปประเทศญี่ปุ่น
นอกจากนี้ ยังมีอีกปัจจัยที่สำคัญ คือปัญหาการชะลอตัวทางเศรษฐกิจทั่วทั้งทวีปเอเชียที่ส่งผลกระทบต่อการเดินทาง จึงทำให้ปริมาณเที่ยวบินในช่วงเทศกาลตรุษจีน 63 นี้ลดลงตามไปด้วย
สำหรับปริมาณเที่ยวบินภาพรวม ณ สนามบินหลักของไทยที่มีปริมาณเที่ยวบินสูงสุดในช่วงเทศกาลตรุษจีนปีนี้ จำนวน 5 อันดับ ประกอบด้วย สนามบินสุวรรณภูมิ จำนวน 7,784 เที่ยวบิน สนามบินดอนเมือง จำนวน 5,541 เที่ยวบิน สนามบินภูเก็ต จำนวน 2,547 เที่ยวบิน สนามบินเชียงใหม่ จำนวน 1,733 เที่ยวบิน และสนามบินสมุย จำนวน 611 เที่ยวบิน
อย่างไรก็ตาม บวท. ยังคงรักษามาตรฐาน และคงไว้ซึ่งการบริการบนพื้นฐานของความปลอดภัยเป็นสำคัญ โดยได้ปรับเปลี่ยนตารางการบินให้เหมาะสมกับปริมาณเที่ยวบิน และประสานงานกับหน่วยงานที่เกี่ยวข้องเพื่ออำนวยความสะดวกให้กับสายการบินที่ทำการบินในช่วงเวลานี้ให้ถึงที่หมายด้วยความปลอดภัย